Mmagauta o kile a re ka nako ya letena a se ye go ja ka gae eupša a ya le mphago mošomong. A bitša lethašana la go šoma karatšheng le ba rego ke Thobile a kgopela gore a je le yena. Ba dula ka ofising ya karatšhe ba ja. Le ge Thobile a dumetše go ja le Mmagauta, o be a sa dudišege. O be a gaša mahlo kua le kua a tseba gore ba maleme a matelele ba a mmona. Mmagauta o ile a fata Thobile ditaba, a rata go tseba gore gagabo Sekatane ke kae. A hwetša Thobile a re yena ge a gola o hweditše Sekatane a na le dikgwebo le yena o ithutile go šoma gona moo ga Sekatane. Ge a botšišwa gore afa mosadi le bana bona o nabo, le fao a hloka karabo ya go kwala. O rile ge a etla go tša go rata go tseba gore basadi ba a kilego a dula nabo ke bomang, le gona ba kae, Thobile a napa a thintha dithethwana tša gagwe a re: "Mmagauta, kganthe wena le Sekatane ga le tsebane go tloga kgale" "Aowa, wena Thobile, nna ke thomile go mo tseba ona matšatši a ge ke se no fihla mo Nelspruit." "Gape re bona ge o dula naye re re kgane ke kgale le tsebana." "Ga go bjalo. Mokgwa ke thoma go se sa mmona gabotse matšatšana a. Ke ka fao ke nyakago tshedimošo go lena le mo tsebago.?